Կոստանաևի եկամտաբեր տուն

Կոստանաևի եկամտաբեր տուն (), շենք Դոնի Ռոստովի Բոլշայա Սադովայա փողոցում (շենք №66/37)։ Եկամտաբեր տունը կառուցվել է XIX դարի վերջում։ Շենքն ունի մշակութային ժառանգության տարածաշրջանային նշանակության օբյեկտի կարգավիճակ։

Պատմություն 
Կոստանաևի եկամտաբեր տունը գտնվում է Բոլշայա Սադովայա փողոցի և Սեմաշկոյի նրբանցքի անկյունում (որոշ աղբյուրներում այս շենքը նշվում է որպես Ա. Ա. Լեոնիդովի եկամտաբեր տուն)։ Կառուցման ճշգրիտ թվականը պարզված չէ, սակայն ճարտարապետական ոճի վերլուծության համաձայն` այն կառուցվել է XIX դարի վերջին քառորդում։ Շենքերի նման տեսակը բնորոշ է այն ժամանակվա Ռոստովին. երկհարկանի տուն խանութներով առաջին հարկում և բնակելի տարածքներով երկրորդում։ Կոստանաևի տան արևմտյան պատին հարում է Յաբլոկովների առևտրի տունը։

Նախքան խորհրդային իշխանության գալը եկամտաբեր տունը պատկանել է Կոստանաևների ընտանիքի ներկայացուցիչներին` Սերգեյին, Մատվեյին, Կիրիլին, Գրիգորիին և Էմանուիլին։ Շենքի առաջին հարկը վարձակալում էին տարբեր առևտրային հաստատություններ` «Գավրիլով Ա. Ս. և որդիներ» առևտրային տան արդուզարդի խանութը, «Վ. և Ն. Բլանդով եղբայրների» մթերային խանութը, Դմ. Սմիռնովի ոսկյա և արծաթյա իրերի խանութը։ 1914 թվականից շենքում գործում էր «Բերեժնովա Գ. Վ. և ընկ.» առևտրի տունը։

1920-ական թվականներին շենքի առաջին հարկը զբաղեցնում էր «Ալազան» ընկերակցության խանութը։ Ապա այնտեղ սկսեց գործել Քաղկոոպառի թիվ 8 խանութը, ինչպես նաև սկավառակների և գրամոֆոնների խանութը։ 1959 թվականի տվյալներով՝ առաջին հարկում գործել են Քաղկոոպառի թիվ 8 խանութը, Քաղկոոպառի թիվ 69 «Խաղալիք» խանութը, ժամացույցների վերանորոգման և զարդեղենի ու փորագրման արհեստանոցներ։ 1990-ական թվականներին այնտեղ գործել են «Բուրատինո» խանութը և արտարժույթի փոխանակման կետ։

Ռոստովի մարզի վարչակազմի ղեկավարի 1998 թվականի հոկտեմբերի 9-ի թիվ 411 որոշմամբ Կոստանաևի եկամտաբեր տունը վերցված է պետական պահպանության տակ որպես մշակութային ժառանգության տարածաշրջանային նշանակության օբյեկտ։

Ծանոթագրություններ 

Ռուսաստանի մշակութային ժառանգություն
Դոնի Ռոստովի շենքեր և կառույցներ